РЕГЛАМЕНТ (ЕО) № 181/2009 НА КОМИСИЯТА
от 6 март 2009 година
за преустановяване на интервенционното изкупуване на масло на фиксирана цена до 31 август 2009 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
като взе предвид Регламент (ЕО) № 105/2008 на Комисията от 5 февруари 2008 г. за определяне на подробни правила за прилагането на Регламент (ЕО) № 1255/1999 на Съвета по отношение на интервенцията на пазара на масло (2), и по-специално член 12, параграф 2 от него,
като има предвид, че:
(1)
Въз основа на информацията, съобщена от държавите-членки на 5 март 2009 г. в съответствие с член 12, параграф 1 от Регламент (ЕО) № 105/2008, общото количество масло, предложено за интервенция на фиксирана цена след 1 март 2009 г., е надхвърлило ограничението от 30 000 тона, определено в член 13 от Регламент (ЕО) № 1234/2007. Следователно интервенционното изкупуване на масло на фиксирана цена следва да бъде преустановено до 31 август 2009 г., следва да бъде определен единен процент за количествата, получени от компетентните органи на държавите-членки на 4 март 2009 г., и офертите, получени от компетентните органи на държавите-членки на и след 5 март 2009 г., следва да бъдат отхвърлени.
(2)
В съответствие с член 3, параграф 5 от Регламент (ЕО) № 105/2008 предложеното за интервенция масло се пакетира и доставя на блокове от най-малко 25 килограма нето. Следователно умножените с единния процент количества масло следва да бъдат закръглени надолу до най-близкото кратно число на 25 kg.
(3)
Интервенционните агенции следва да уведомят продавачите в кратък срок след публикуването на единния процент и преустановяването на изкупуването на фиксирана цена. Следователно настоящият регламент следва да влезе в сила в деня на публикуването му в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Интервенционното изкупуване на масло на фиксирана цена се преустановява до 31 август 2009 г.
Общото количество на предложеното за интервенция масло в офертите, които компетентните органи на държавите-членки са получили от всеки продавач в съответствие с член 12, параграф 1 от Регламент (ЕО) № 105/2008 на 4 март 2009 г., се приема, умножено по единен процент от 65,0821 % и след това закръглено надолу до най-близкото кратно число на 25 kg.
Офертите, получени от компетентните органи на държавите-членки от 5 март 2009 г. до 31 август 2009 г., се отхвърлят.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 март 2009 година.